**לזכרה של תמר** / איציק חולבסקידברים בהלוויה

שרה, מיכל, דורון וצפי היקרים, משפחותיכם היקרות, קהל גדול כואב ודואב של מוקירי זכרה של תמר היקרה.

 מהכפר ורצקי בהרי הקרפטים בצ'כיה, דרך התופת הנוראה באושוויץ, לעין השופט - אלה הן אבני הדרך העיקריות המעצבות את חייה של תמר קורץ - אישה נהדרת, אמא נפלאה, סבתא וסבתא רבה מדהימה, כמוה אין ולא יהיו. אשת חיל מי ימצא כאילו נכתב על תמר קורץ. גם יפה וגם אופה - ממש תמר.
בספרה המרתק והמקסים, "טעמי החיים", כותבת תמר על התקופה הנוראה באושוויץ: "באותו יום, לא רק שאינני זוכה לתוספת, אלא שאינני אוכלת כלל. המכות שהולמות בגבי מותירות בי כאב כזה שאיני מצליחה לחשוב על דבר מלבדו, אפילו לא על הרעב. לילות רבים אין באפשרותי לשכב על הגב וסימני הצלקות שנחרתו בי ילוו אותי כל חיי. המכות של הקאפו, כואבות ככל שיהיו, הן כאין וכאפס לעומת האכזריות הנפשית שלהן. "תסתכלו שם, על הארובה בקצה המחנה", אומרת הקאפו, "שמה ההורים והאחים שלכם יוצאים עם העשן, גם אתן תגיעו לשם".

מעומק הייאוש, מהתופת האכזרית והבלתי נתפסת, הקימה תמר, יחד עם שלמה ז"ל, משפחה לתפארת בעין השופט. שבט גדול ויפה, עם נכדים ונינים, כאשר תמר היא אבן הראשה, היא הדבק המחבר, היא החולייה המאחדת והמקשרת אליה נושאים כולם את עיניהם.

כמעט לפני 30 שנה, ב- 7.10.89, נהרגו שלמה בעלה וליאור נכדה, האהובים, במפולת בחפירה ארכיאולוגית. אסון כפול, נורא ובלתי נתפס. שלמה וליאור חסרים למשפחה ולנו כל כך כבר יותר משנות דור.

כמעט 92 שנים נעה תמר בין ילדות מאושרת, לתופת בתקופת נערותה, לפריחה ואושר עם הקמת המשפחה בעין השופט. בגב ספרה "טעמי החיים" מודגש, כי תמר הכירה את כל סוגי הטעמים שיכולים החיים להציע, את טעם האובדן, הכאב, המחסור והייאוש, אך גם את טעם השמחה האהבה, החסד והתקווה. סיכום המאפשר לה להצהיר שלמרות הכול הטעם הדומיננטי בחייה הוא טעמו של האושר.

משפחת קורץ היקרה, אם אחרי מסע חיים כזה, זאת הסיומת של אמכם וסבתכם תמר, אולי יש בזה טיפת נחמה בכאב הגדול על לכתה מאיתנו הלילה. ועוד נחמה גדולה - השבט הנפלא והמפואר שהשאירה תמר היקרה.

יהי זכרה ברוך.